
Text rozhodnutia
Súd: Krajský súd Bratislava Spisová značka: 21CoE/62/2018 Identifikačné číslo súdneho spisu: 1406202061 Dátum vydania rozhodnutia: 09. 04. 2019 Meno a priezvisko sudcu, VSÚ: JUDr. Eugen Palášthy ECLI: ECLI:SK:KSBA:2019:1406202061.1 Uznesenie Krajský súd v Bratislave, v senáte zloženom z predsedu senátu JUDr. Eugena Palášthyho a členov senátu JUDr. Lýdie Noskovičovej a JUDr. Moniky Školníkovej, v exekučnej veci oprávneného: POHOTOVOSŤ, s.r.o., Pribinova č. 25, 811 09 Bratislava, IČO: 35 807 598, proti povinnému: D. B., M.. XX.XX.XXXX, Q. T.na P. X, XXX XX Q., vedenej súdnym exekútorom: JUDr. Rudolf Krutý, PhD., so sídlom Exekútorského úradu Záhradnícka 60, 821 08 Bratislava, nástupca súdneho exekútora JUDr. Vladimíra Sucháčka, o vymoženie uloženej povinnosti zaplatiť 697,07 EUR istiny s príslušenstvom, trov exekučného konania a trov exekúcie, o odvolaní oprávneného proti uzneseniu Okresného súdu Bratislava IV, č.k. 37Er/1169/2006-58 zo dňa 29.11.2017, takto r o z h o d o l : I. Krajský súd v Bratislave, uznesenie Okresného súdu Bratislava IV, č.k. 37Er/1169/2006-58 zo dňa 29.11.2017, p o t v r d z u j e . II. Povinnému súd náhradu trov odvolacieho konania nepriznáva. o d ô v o d n e n i e : 1. Súd prvej inštancie napadnutým uznesením vyhlásil exekúciu za neprípustnú a túto zastavil podľa ust. § 57 ods. 1 písm. g) zákona č. 233/1995 Z.z. o súdnych exekútoroch a exekučnej činnosti (Exekučný poriadok) v znení neskorších právnych predpisov, platný a účinný pre konania začaté do 31.3.2017 (ďalej len „EP“). Súd prvej inštancie zároveň uložil oprávnenému povinnosť uhradiť súdnemu exekútorovi trovy exekúcie vo výške 26,26 eur s poukazom na ust. § 203 ods. 1 EP a nepriznal povinnému náhradu trov konania. 2. Svoje rozhodnutie exekučný súd odôvodnil tým, že z notárskej zápisnice napísanej notárom JUDr. Ondrejom Ďuriačom, č. N 3512/2005, NZ 33056/2005, NCRLs 32579/2005 zo dňa 16.7.2005 súd zistil, že túto nepodpísal povinný osobne, ale podpísal ju advokát Mgr. Tomáš Kušnír, (vtedy) so sídlom Za kasárňou 1, Bratislava, konajúci na základe plnej moci, ktorá je súčasťou Zmluvy o úvere č. 1360417 zo dňa 10.1.2005, tvoriacej prílohu notárskej zápisnice. Jedná sa pritom o typickú formulárovú zmluvu, na liste A4, s údajmi o dlžníkovi a výške úveru dopísanými rukou, s predtlačeným splnomocnením pre advokáta Mgr. Tomáša Kušníra na spísanie notárskej exekučnej zápisnice na prvej strane a s predtlačenými všeobecnými zmluvnými podmienkami na druhej strane. Súdu je taktiež z úradnej činnosti (napr. konania č.k. 15Er/325/2003 alebo č.k. 16Er/372/2003) známe, že advokát Mgr. Tomáš Kušnír zastupoval na základe plnej moci v konaniach na tunajšom súde oprávneného. Súd dospel k záveru, že dohoda o plnomocenstve na spísanie notárskej exekučnej zápisnice medzi povinným a advokátom Mgr. Tomášom je absolútne neplatná pre rozpor záujmov splnomocnenca a povinného (§ 22 ods. 2 zákona č. 40/1964 Zb. Občiansky zákonník v znení neskorších predpisov ďalej len „OZ“), keďže splnomocnenec bol vybratý oprávneným, nakoľko jeho meno je predtlačené na formulárovej zmluve pripravenej oprávneným a splnomocnenec aj na tunajšom súde, na základe plnej moci oprávneného zastupoval. Zápisnicu napísanú notárom JUDr. Ondrejom Ďuriačom, č. N 3512/2005, NZ 33056/2005, NCRLs 32579/2005 zo dňa 16.7.2005, podpísanú v mene povinného advokátom Mgr. Tomášom Kušnírom teda súd nemohol akceptovať ako riadny exekučný titul. Preto súd vyhlásil exekúciu za neprípustnú a ako takú ju zastavil. Zároveň oprávnenému uložil povinnosť uhradiť trovy exekúcie vo výške 26,26 eur, pozostávajúce z odmeny vo výške 16,60 eur, náhrady hotových výdavkov za poštovné v sume 5,28 eur a DPH vo výške 4,38 eur. Povinnému, ktorý bol v konaní úspešný, súd prvej inštancie nepriznal náhradu trov konania, nakoľko mu žiadne trovy nevznikli. 3. Proti tomuto uzneseniu podal v zákonom stanovenej lehote odvolanie oprávnený a navrhol, aby odvolací súd odvolaním napadnuté uznesenie zrušil a rozhodol, že sa v exekúcii pokračuje. Oprávnený namietal, že exekučný súd postupoval nad rámec preskúmavania materiálnej a formálnej vykonateľnosti exekučného titulu. Podľa názoru oprávneného je plnomocenstvo udelené povinným advokátovi Mgr. Tomášovi Kušnírovi platné, spĺňa všetky náležitosti právneho úkonu v zmysle ust. § 34 a nasl. OZ. Plnomocenstvo bolo súčasťou zmluvy a bolo dojednané jasne, určito a zrozumiteľne. Splnomocnenec Mgr. Tomáš Kušnír konal v medziach plnomocenstva a neprekročil svoje oprávnenia uvedené v predmetnom plnomocenstve. Konanie splnomocnenca nemožno kvalifikovať ako konanie, ktoré je v rozpore so záujmami splnomocniteľa (povinného). Povinný dlhodobo ignoroval výzvy oprávneného a neplnil si svoje záväzky vyplývajúce zo zmluvy, v dôsledku čoho sa dostal do omeškania a jeho záväzky voči oprávnenému sa rozšírili. V prípade, ak by k uznaniu záväzku nedošlo a tento stav by trval ešte dlhšie, v dôsledku plynúcich úrokov z omeškania by sa pohľadávka oprávneného zvýšila ešte viac. Dôležitou skutočnosťou tiež je, že povinný mohol udelené splnomocnenie kedykoľvek po uzavretí zmluvy platne odvolať, avšak tak neurobil. 4. Povinný sa k odvolaniu oprávneného nevyjadril, napriek riadne mu doručenému odvolaniu a výzve na vyjadrenie sa k tomuto odvolaniu protistrany. 5. Krajský súd v Bratislave ako súd odvolací (§ 34 zákona č. 160/2015 Z.z. Civilný sporový poriadok v znení neskorších predpisov /ďalej len „CSP“/ v spojení s § 470 CSP), po preskúmaní obsahu spisu a napadnutého uznesenia v medziach daných rozsahom a dôvodmi odvolania (§ 379 a 380 CSP), bez nariadenia odvolacieho pojednávania, po oboznámení sa s procesným postupom súdu prvej inštancie dospel k záveru, že rozhodnutie súdu prvej inštancie je potrebné potvrdiť. 6. Podľa ust. § 387 ods. 1 CSP odvolací súd rozhodnutie súdu prvej inštancie potvrdí, ak je vo výroku vecne správne. 7. Podľa ust. § 22 ods. 2 OZ zastupovať iného nemôže ten, kto sám nie je spôsobilý na právny úkon o ktorý ide, ani ten, záujmy ktorého sú v rozpore so záujmami zastúpeného. 8. Podľa ust. § 37 ods. 1 OZ právny úkon sa musí urobiť slobodne a vážne, určite a zrozumiteľne; inak je neplatný. 9. Podľa ust. § 39 OZ neplatný je právny úkon, ktorý svojím obsahom alebo účelom odporuje zákonu alebo ho obchádza alebo sa prieči dobrým mravom. 10. Z obsahu spisu vyplýva, že exekučné konanie sa začalo dňa 7.12.2005, doručením návrhu na vykonanie exekúcie súdnemu exekútorovi. Súdny exekútor sa dňa 9.2.2006 obrátil na súd so žiadosťou o udelenie poverenia na vykonanie exekúcie. Oprávnený žiadal exekúciu vykonať na podklade notárskej zápisnice, napísanej v Bratislave notárom JUDr. Ondrejom Ďuriačom dňa 16.7.2005, č. N 3512/2005, NZ 33056/2005, NCRLs 32579/2005. Odvolací súd ďalej zistil, že oprávnený a povinný uzatvorili 10.1.2005 Zmluvu o úvere. Súčasťou predmetnej zmluvy bol predtlačený text o splnomocnení advokáta Mgr. Tomáša Kušníra dlžníkom, na uznanie záväzku z úveru v mene dlžníka v notárskej zápisnici tak, aby sa notárska zápisnica stala vykonateľným exekučným titulom, teda bude obsahovať právny záväzok, označenie osoby oprávnenej a povinnej, právny dôvod, predmet, dobu plnenia a súhlas osoby povinnej, s vykonateľnosťou notárskej zápisnice. Podpísaním zmluvy o úvere dlžník zároveň vyhlásil, že súhlasí so Všeobecnými podmienkami pre poskytnutie úveru, ktoré sú neoddeliteľnou súčasťou tejto zmluvy, nemá k nim žiadne výhrady a zaväzuje sa ich dodržiavať. Súčasne potvrdzuje prevzatie zmluvy, vrátane všeobecných podmienok. V bode 7. Všeobecných podmienok poskytnutia úveru je uvedené, že „dlžník vyhlasuje, že žiadnym konaním neznemožní veriteľovi zabezpečenie svojho záväzku spísaním notárskej zápisnice ako exekučného titulu, alebo uzatvorením záložnej zmluvy, resp. zmluvy o zabezpečovacom prevode práva k nehnuteľnostiam na základe udeleného splnomocnenia. V prípade porušenia tohto ustanovenia berie na vedomie trestnoprávnu zodpovednosť za svoje konanie a zaväzuje sa zaplatiť veriteľovi zmluvnú pokutu vo výške 3 000,- Sk.“ Z predloženej notárskej zápisnice vyplýva, že na notársky úrad sa dostavil Mgr. Tomáš Kušnír, konajúci na základe splnomocnenia, ktoré je prílohou notárskej zápisnice, ktorý požiadal o spísanie notárskej zápisnice a to osvedčenia o vyhlásení účastníka o uznaní právneho záväzku a súhlase s exekúciou podľa § 41 ods. 2 EP. Na základe splnomocnenia vyhlásil, že povinný uzavrel s oprávneným zmluvu o úvere, na základe ktorej bol povinnému ako dlžníkovi poskytnutý úver vo výške 21 000,- Sk. Za povinného vyhlásil, že uznáva dlh voči oprávnenému v celkovej výške 25 233, Sk vrátane úroku z omeškania vo výške 0,25% denne od 17.3.2005 do zaplatenia. Mgr. Tomáš Kušnír uviedol, že povinný svoj dlh splatí do 22.8.2005. 11. K námietke oprávneného v podanom odvolaní ohľadom nemožnosti skúmať exekučný titul po tom, ako bol tento už preskúmaný pri rozhodovaní súdu o udelení poverenia na vykonanie exekúcie, odvolací súd poukazuje na ustálenú judikatúru Najvyššieho súdu Slovenskej republiky, pričom tento už vo viacerých svojich rozhodnutiach uviedol, že exekučný súd má povinnosť počas celého exekučného konania skúmať, či sa vykonanie exekúcie navrhuje na podklade vykonateľného exekučného titulu (napr. rozhodnutie sp.zn. 1 Cdo 52/2010, 2 Cdo 269/2012, 3 Cdo 210/2011). Rovnaký názor zastáva aj Ústavný súd SR (napr. rozhodnutie, sp.zn. I. ÚS 203/2011, II. ÚS 417/2011, IV. ÚS 456/2012), ktorý konštatoval, že „záver krajského súdu o oprávnení krajského súdu preskúmavať súlad exekučného titulu so zákonom v ktoromkoľvek štádiu exekučného konania a nielen pred vydaním poverenia, plne korešponduje so zámerom zákonodarcu vyjadreným aj v iných ustanoveniach Exekučného poriadku, a nielen v § 44 ods. 2 Exekučného poriadku. Za nedôvodnú považoval odvolací súd aj námietku oprávneného, že platnosť predmetného plnomocenstva už posúdil notár pri spisovaní notárskej zápisnice, pretože súd nie je právnym názorom notára pri spisovaní notárskej zápisnice viazaný. 12. Odvolací súd mal za to, že súd prvej inštancie správne postupoval, keď poukázal na rozpor záujmov medzi dlžníkom a jeho zástupcom (v prípade, že by bolo udelenie plnej moci v zmluve o úvere platné), nakoľko je zrejmé, že pri uzatváraní zmluvy o úvere dlžník nemal možnosť voľby výberu zástupcu. Je nesporné, že zmluva o úvere bola vypracovaná ako formulárová zmluva, ktorú používa oprávnený pri uzatváraní väčšieho počtu zmlúv a už vopred obsahovala predtlačené meno splnomocnenca - advokáta Mgr. Tomáša Kušníra. Ak veriteľ (oprávnený) takto postupoval a určil vopred osobu, ktorá bude oprávnená konať za dlžníka (v jeho mene), je spochybnený základný predpoklad a účel udelenia plnej moci, t.j. že splnomocnenec Mgr. Tomáš Kušnír bude obhajovať záujmy dlžníka (povinného). Táto skutočnosť naopak nasvedčuje tomu, že splnomocnenec má s veriteľom (oprávneným) bližší vzťah, keďže sa jedná o osobu, ktorá zrejme bola v kontakte s oprávneným už pri tvorbe, resp. vyhotovovaní predtlače predmetnej zmluvy o úvere. O bližšom vzťahu oprávneného s Mgr. Tomášom Kušnírom svedčí i skutočnosť, že uvedený advokát zastupoval oprávneného vo viacerých exekučných konaniach (ako uviedol súd prvej inštancie, napr. konanie vedené na Okresnom súde Bratislava IV vedenom pod sp.zn. 16Er/372/2003, 15Er/323/2003). V takomto prípade by predpokladaný záujem splnomocnenca pôsobiaci v konečnom dôsledku proti splnomocniteľovi (dlžníkovi), t.j. jeho vlastnému mandantovi znamenal rozpor, ktorý ho vzhľadom na ust. § 22 OZ vylučuje z možnosti zastupovať dlžníka (povinného). Pre uvedený záver svedčí aj bod 7. Všeobecných podmienok poskytnutia úveru, ktorým veriteľ (oprávnený) sankcionuje (zmluvnou pokutou či poukazovaním na trestnoprávnu zodpovednosť dlžníka) konanie dlžníka (povinného), ktorým by znemožnil veriteľovi (oprávnenému) spísanie notárskej zápisnice ako exekučného titulu na základe v úverovej zmluve udeleného plnomocenstva. Dlžníkovi (povinnému) tak bola odňatá možnosť slobodne (bez hrozby sankcie) sa rozhodnúť o odvolaní udelenej plnej moci veriteľom (oprávneným) vopred vybraného advokáta - Mgr. Tomáša Kušníra. 13. Za týchto okolností odvolací súd súhlasil s názorom súdu prvej inštancie, že záujmy zástupcu Mgr. Tomáša Kušníra boli v rozpore so záujmami zastúpeného (povinného), v dôsledku čoho je dohoda o plnomocenstve neplatná (§ 22 ods. 2 OZ v spojení s § 39 OZ). Absolútna neplatnosť právneho úkonu nastáva priamo zo zákona a pôsobí voči každému. Na absolútnu neplatnosť prihliada súd aj bez návrhu. Absolútna neplatnosť sa nemôže napraviť dodatočným schválením. Keďže dohoda o zastúpení povinného advokátom Mgr. Tomášom Kušnírom je v zmysle ust. § 39 OZ absolútne neplatná, neplatný je aj právny úkon, ktorým tento advokát za povinného podpísal notársku zápisnicu a udelil v nej súhlas s jej vykonateľnosťou. 14. S poukazom na vyššie uvedené skutočnosti, odvolací súd uznesenie súdu prvej inštancie v zmysle § 387 ods. 1 ako vecne správne potvrdil. 15. O trovách odvolacieho konania odvolací súd rozhodol v súlade s ust. § 255 ods. 1 CSP tak, že povinný, hoci bol v odvolacom konaní úspešný, nemá nárok na náhradu trov odvolacieho konania, nakoľko mu žiadne trovy odvolacieho konania nevznikli. 16. Toto uznesenie bolo členmi senátu prijaté pomerom hlasov 3:0 (§ 393 ods. 2 druhá veta zákona CSP). Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť v podpísané advokátom (§ 429 ods. 1 CSP). Povinnosť právneho zastúpenia advokátom dovolateľ nemá len v prípadoch vymedzených § 429 ods. 2 CSP. V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). Nesplnenie náležitostí vyžadovaných § 428 a § 429 CSP má za následok odmietnutie dovolania ( § 447 písm. d/, e/ CSP).

